b'\n_START_ARTICLE_\nHeinrich Camerarius\n_START_PARAGRAPH_\nHeinrich Camerarius (Henricus Camerarius, 1547 m. Braun\xc5\xa1veige, dab. \xc5\xbdemutin\xc4\x97 Saksonija, kaip Heinrich Kemmer \xe2\x80\x93 1601 m. vasario 11 d. Gieseritze, Vokietija) \xe2\x80\x93 vokie\xc4\x8di\xc5\xb3 savivaldos teisininkas, teis\xc4\x97tyrininkas, Rostoko universiteto profesorius, rektorius._NEWLINE_T\xc4\x97vas Hans Kemmer (\xe2\x80\xa0 1549 m.), Braun\xc5\xa1veigo pirklys. Motina Kunigunde Pelt.\n_START_SECTION_\nBiografija\n_START_PARAGRAPH_\nMok\xc4\x97si Braun\xc5\xa1veige (mokytojas Joachim M\xc3\xb6rlin). Nuo 1566 m. studijavo Vitenbergo, po 2 m\xc4\x97n. \xe2\x80\x93 Rostoko universitete. 1570 m. teisi\xc5\xb3 magistras, 1574 m. teisi\xc5\xb3 licenciatas (apgyn\xc4\x97 atitinkamas disertacijas)._NEWLINE_Hanzos miesto Rostoko (\xc5\xa0iaur\xc4\x97s Vokietija) sindikas, nuo 1578 m. universiteto teisi\xc5\xb3 ordinarinis profesorius. 1579 m. rugpj\xc5\xab\xc4\x8dio 13 d. apgyn\xc4\x97 disertacij\xc4\x85, teisi\xc5\xb3 moksl\xc5\xb3 daktaras. Skait\xc4\x97 paskaitas (Li\xc5\xabbeko teis\xc4\x97 ir jos modifikacijos Rostoke). Savo darbuose i\xc5\xa1 rom\xc4\x97n\xc5\xb3 teis\xc4\x97s atstovavo Jacques Cujas pozicijoms. 1583, 1589 ir 1595 m. Rostoko universiteto rektorius._NEWLINE_1587 m. Rostoko miesto pasi\xc5\xb3stas \xc4\xaf \xc5\xa0vedij\xc4\x85, \xc4\xaf Hanzos parlament\xc4\x85, vad. \xe2\x80\x9eHanzos dienas\xe2\x80\x9c (vok. Hansetag) \xc4\xaf Li\xc5\xabbek\xc4\x85 ir Meklenburgo hercogyst\xc4\x97s landtagus. Hercogo Ulricho fon Meklenburgo, kit\xc5\xb3 hercog\xc5\xb3, kunigaik\xc5\xa1\xc4\x8di\xc5\xb3 patar\xc4\x97jas. 1588 m. gaut\xc4\x85 kvietim\xc4\x85 tapti Braun\xc5\xa1veigo sindiku atmet\xc4\x97, ta\xc4\x8diau 1600 m. spalio m\xc4\x97n. dalyvavo taikant miest\xc4\x85 ir hercog\xc4\x85 Heinrich Julius von Braunschweig-Wolfenb\xc3\xbcttel._NEWLINE_1575 m. ved\xc4\x97 Margarete Dobbin (1554\xe2\x80\x931626). Dukra Margarethe i\xc5\xa1tek\xc4\x97jo u\xc5\xbe teis\xc4\x97tyrininko Martin Chemnitz (1561\xe2\x80\x931627)._NEWLINE_1601 m. mir\xc4\x97 kelion\xc4\x97s metu gr\xc4\xaf\xc5\xbedamas i\xc5\xa1 Salzwedel \xc4\xaf Rostok\xc4\x85, netoli Gieseritz, palaidotas Rostoke.'